
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, vă înaintăm, alăturat, Raportul de respingere al propunerii legislative pentru modificarea şi completarea Legii nr.64/1991 privind brevetele de invenţie cu modificările ulterioare, primit cu adresa nr.324 din 23 septembrie 2002.

PREŞEDINTE,

István Antal

RAPORT

la propunerea legislativă pentru modificarea şi completarea Legii nr.64/1991

 privind brevetele de invenţie cu modificările ulterioare

1. Comisia pentru industrii şi servicii a fost sesizată în fond cu propunerea legislativă pentru modificarea şi completarea Legii nr.64/1991 privind brevetele de invenţie cu modificările ulterioare.
Propunerea legislativă pentru modificarea şi completarea Legii nr.64/1991 privind brevetele de invenţie cu modificările ulterioare a fost avizată favorabil de Consiliul Legislativ cu nr.1197/18.09.2002.

Propunerea legislativă pentru modificarea şi completarea Legii nr.64/1991 privind brevetele de invenţie cu modificările ulterioare a primit avize negative de la Comisia juridică, de disciplină şi imunităţi cu nr.324/26.11.2002 şi de la Comisia pentru buget, finanţe si bănci, cu nr.471/01.10.2002.

Obiectul iniţiativei legislative îl constituie scutirea de impozit al veniturilor inventatorilor obţinute din valorificarea brevetelor de inventie. Propunerea de respingere a iniţiativei legislative se bazează pe următoarele considerente:

· articolul 73 al Legii nr. 64/1991 republicată în 2002 conţine facilitatea propusă privitoare la scutirea pe impozitul pe venit a drepturilor patrimoniale cuvenite inventatorului  şi de aceea modificarea art.39, respectiv art.37 al Legii nr.64/1991 nu se justifică; 

· articolele 57 şi 58 din Legea nr. 64/1991 republicată în 2002 conţin un cuantum al amenzii penale mai mare decât cel propus. În plus articolul 58 a fost modificat în sensul extinderii drepturilor de atac şi de despăgubire ale inventatorului;

· articolul 61 a fost reintrodus sub forma art.62 în Legea nr.64/1991 republicată în 2002. Textul propus pentru articolul 61 nu este necesar deoarece art.5 lit.b din Legea nr.146/1997 privind taxele judiciare de timbru,  instituie o taxă modică (300.000 lei) ce constituie o derogare de la principiul general al taxării la valoare a acţiunilor şi cererilor evaluabile în bani; 

- propunerea legislativă nu respectă exigenţele Legii nr.24/2000 referitoare la nominalizarea expresă a textelor legislative  vizate a fi modificate, cu toate elementele de identificare necesare. Astfel, înca din titlu, nu sunt specificate toate textele avute în vedere spre modificare, respectiv OG nr.7/2001 si Legea nr.146/1997, iar referirea la textele din Legea nr.64/1991, aşa cum a fost modificată şi completată prin Legea nr.203/2002 şi republicată în octombrie 2002, genereaza o discordanţa între textul propus şi numărul articolelor ce  sunt propuse a fi modificate.

2. În raport de obiectul şi conţinutul său, propunerea legislativă  face parte din categoria legilor organice.

3. Proiectul de lege a fost examinat în şedinţa comisiei din data de 12 decembrie 2002. La dezbaterile comisiei au participat invitaţi, în conformitate cu prevederile art.51 şi 52 din Regulamentul Camerei Deputaţilor, iniţiatorul.

4. La lucrările comisiei au fost prezenţi 22 de deputaţi din totalul de 26 membri ai comisiei.

Raportul de respingere asupra propunerii legislative pentru modificarea şi completarea Legii nr.64/1991 privind brevetele de invenţie cu modificările ulterioare a fost adoptat în unanimitate de către deputaţii prezenţi la lucrări.

5. Propunerea legislativă a fost respinsă de Guvern cu nr.1920/30.07.2002.

În urma dezbaterilor, Comisia pentru industrii şi servicii propune plenului Camerei Deputaţilor, respingerea propunerii legislative pentru modificarea şi completarea Legii nr.64/1991 privind brevetele de invenţie cu modificările ulterioare.

                  PREŞEDINTE,                                             SECRETAR,

                    István Antal                                               Aurelia Vasile

Expert, 

Dr.Maria Cristina Bălănescu

